钦定古今图书集成/理学汇编/经籍典/第089卷 > 《拔茅赋》〈以灵茅类征吉为韵〉路荡
## 钦定古今图书集成/理学汇编/经籍典/第089卷 > 《拔茅赋》〈以灵茅类征吉为韵〉路荡

披大《易》而探赜，伟元言之杳冥。惟乾坤之交泰，获品
物之流形。惟卦也，泰之义广；惟卉也，茅之最灵。其用
也洁身而白，当春也应候而青。或茂江国，或生楚郊。
三脊之异，是称灵茅。刺其无礼，诗人引之于纯束；责
其不入，诸侯终贡于厥苞。不然者，草则多矣，胡著之
于《系爻》哉？故可比君子，喻物类。惟人也，能同其地，人
“异心则两苦，茅分族则双悴。苟连茹以相依，夫何往
而不利。”是则传其洁，守其贞，荣落惟运，穷通曷情。道
或屯蒙，滋雨露而育质；时逢振拔，与连类而共征。确
乎莫移，以保贞吉。用之锡命，既著之《夏典》；将以缩酒，
又荐于周室。异芝兰之禀性，不用其香；等葵藿之有
心，尚思向日。岁聿云暮，霜风惨栗。愿当芜没之时，不
弃轻微之质。